**Príloha č.1**

**NÁVRH NA ZMENU STANOV spoločnosti KOMVaK – Vodárne a kanalizácie mesta Komárna, a.s**

**1. Článok 2** Stanovsa nahrádza novým nasledovným znením:

„**Článok 2**

**Predmet podnikania**

Predmetom podnikania spoločnosti je:

1. výroba a dodávka pitnej vody

2. výroba a dodávka úžitkovej vody

3. odvod odpadových a dažďových vôd

4. údržba a oprava kanalizácií

5. údržba a oprava vodovodov

6. prevádzkovanie verejných vodovodov I. kategórie (V-I)

7. prevádzkovanie verejných kanalizácií I. kategórie (K-I)

8. výstavba inžinierskych sietí

9. prenájom vozidiel, mechanizmov a strojných zariadení

10. stavebné práce – vodohospodárske a pozemné stavby

11. inžinierska činnosť vo vodnom hospodárstve

12. odvoz a likvidácia odpadových vôd“

13. veľkoobchod a maloobchod s voľnými komoditami v rozsahu voľnej živnosti

**2. Bod 1. Článku 3** Stanov sa nahrádza novým nasledovným znením:

„1. Výška základného imania spoločnosti je 1.419.000,-EUR (slovom: jedenmilión štyristodevätnásťtisíc eur).“

**3. Bod 2. Článku 5** Stanov sa nahrádza novým nasledovným znením:

„2. Základné imanie spoločnosti je rozvrhnuté na akcie nasledovne:

druh akcií: kmeňové akcie

počet akcií: 1000 ks (slovom: jedentisíc kusov)

menovitá hodnota jednej akcie: 934,-EUR (slovom: deväťstotridsaťštyri eur)

emisný kurz akcií: 934,-EUR (slovom: deväťstotridsaťštyri eur)

podoba akcií: zaknihovaný cenný papier

forma akcií: na meno

obmedzenie prevoditeľnosti akcií: predchádzajúci súhlas valného zhromaždenia

osobitné práva spojené s týmto druhom akcií: nie sú

druh akcií: kmeňové akcie

počet akcií: 1000 ks (slovom: jedentisíc kusov)

menovitá hodnota jednej akcie: 485,-EUR (slovom: štyristoosemdesiatpäť eur)

emisný kurz akcií: 485,-EUR (slovom: štyristoosemdesiatpäť eur)

podoba akcií: zaknihovaný cenný papier

forma akcií: na meno

obmedzenie prevoditeľnosti akcií: predchádzajúci súhlas valného zhromaždenia

osobitné práva spojené s týmto druhom akcií: nie sú“

**4. V bode 5. Článku 5** Stanov sa vypúšťa text: „(v Stredisku cenných papierov)“.

**5. Bod 11. Článku 6** Stanov sa nahrádza novým nasledovným znením:

„11. Akcionár má právo žiadať a predstavenstvo je povinné akcionárovi poskytnúť na jeho požiadanie úplné a pravdivé informácie a vysvetlenia, ktoré súvisia s činnosťou spoločnosti. Predstavenstvo je povinné poskytnúť akcionárovi informácie do 15 dní odo dňa doručenia žiadosti akcionára.“

**6. Písmeno d) Článku 7** Stanov sa nahrádza novým nasledovným znením:

„d) generálny riaditeľ spoločnosti.“

**7. Písmená j) až r) bodu 1. Článku 8** Stanov sa nahrádzajú novým nasledovným znením:

j) rozhodovanie o schválení zmluvy o prevode podniku alebo zmluvy o prevode časti podniku alebo zmluvy o prevode akcie alebo zmluvy o prevode časti akcie alebo zmluvy o prevode aktív spoločnosti,

k) rozhodovanie o prevode vlastníctva k hnuteľnému majetku, ktorého nadobúdacia hodnota v jednotlivom prípade sa rovná alebo presahuje sumu 30.000,-EUR,

l) rozhodovanie o prevode vlastníctva k nehnuteľnému majetku, ktorého nadobúdacia hodnota v jednotlivom prípade sa rovná alebo presahuje sumu 30.000,-EUR,

m) nakladanie s majetkom spoločnosti, ak spoločnosť je predávajúci, prenajímateľ, darca, ktorý majetok je legislatívne vymedzený ako verejný vodovod a verejná kanalizácia, ako i s majetkom bezprostredne súvisiacim s ich prevádzkovaním (odber, zachytávanie a úprava vody, zhromažďovanie, akumulácia, rozvod a dodávky pitnej vody, príjem, odvádzanie a čistenie odpadovej vody v zariadeniach, z ktorých je následne vypúšťaná do povrchových vôd), ak nadobúdacia hodnota majetku v jednotlivom prípade sa rovná alebo presahuje sumu 30.000,-EUR,

n) uzavretie a skončenie nájomnej zmluvy na majetok spoločnosti na dobu rovnajúcu sa alebo dlhšiu ako 3 roky alebo ak celková výška nájmu by sa rovnala alebo presahovala sumu 30.000,-EUR alebo ak celková hodnota prenajatej veci sa rovnala alebo presahovala sumu 30.000,-EUR,

o) uskutočnenie všetkých finančných operácií a transakcií v jednotlivom prípade rovnajúcich alebo prevyšujúcich sumu 30.000,-EUR, ak uvedené finančné operácie a transakcie neboli už schválené valným zhromaždením spoločnosti v rámci podnikateľského a finančného plánu spoločnosti,

p) schválenie alebo odvolanie audítora na overenie účtovnej závierky a výročnej správy, pričom návrh na schválenie alebo odvolanie má právo predložiť akcionár ako aj predstavenstvo alebo dozorná rada,

q) schválenie žiadosti o poskytnutie úveru pre spoločnosť v prípade, ak by výška úveru mala presiahnuť sumu 30.000,-EUR alebo dobu splatnosti 2 alebo viac rokov,

r) schválenie založenia majetku spoločnosti, ak nadobúdacia hodnota majetku spoločnosti, na ktorý by malo byť zriadené záložné právo, presahuje sumu 30.000,-EUR,“

**8. Písmená h) až m) bodu 4. Článku 14** Stanov sa nahrádzajú novým nasledovným znením:

h) rozhoduje o prevode hnuteľného majetku spoločnosti, ktorého hodnota je nižšia, ako je vymedzená v článku 8 ods. 1 písm. k) stanov, pričom v prípade majetku v hodnote nižšej ako 30.000,-EUR avšak vyššej ako 15.000,-EUR je potrebný predchádzajúci písomný súhlas dozornej rady,

i) rozhoduje o prevode nehnuteľného majetku spoločnosti, ktorého hodnota je nižšia, ako je vymedzená v článku 8 ods. 1 písm. l) stanov, pričom v prípade majetku v hodnote nižšej ako 30.000,-EUR avšak vyššej ako 15.000,-EUR je potrebný predchádzajúci písomný súhlas dozornej rady,

j) rozhoduje o uzavretí a skončení nájomnej zmluvy na majetok spoločnosti na dobu kratšiu ako 3 roky alebo ak celková výška nájmu by bola nižšia ako 30.000,-EUR alebo ak celková hodnota prenajatej veci by bola nižšia ako 30.000,-EUR. V prípade, ak celková hodnota prenajatej veci by bola nižšia ako 30.000,-EUR avšak vyššia ako 15.000,-EUR je potrebný predchádzajúci písomný súhlas dozornej rady,

k) uskutočnenie všetkých finančných operácií a transakcií v jednotlivom prípade nepresahujúcich sumu 30.000,-EUR. Finančné operácie a transakcie v jednotlivom prípade nižšie ako suma 30.000,-EUR avšak vyššie ako suma 15.000,-EUR podliehajú predchádzajúcemu písomnému súhlasu dozornej rady,

l) zabezpečuje všetky objednávky, práce a služby v súlade s platnou legislatívou najmä zákonom o verejnom obstarávaní,

m) pri obstarávaní majetku, prác a služieb vo forme objednávok a zmlúv je povinné postupovať v súlade s platnou legislatívou a v prípade, ak cena objednávky je vyššia alebo sa rovná sume 15.000,-EUR alebo cena uvedená v zmluve je vyššia alebo sa rovná sume 30.000,-EUR je potrebný predchádzajúci písomný súhlas dozornej rady.“

**9. Článok 19** Stanov sa nahrádza novým nasledovným znením:

**„Článok 19**

**Generálny riaditeľ spoločnosti**

1. Generálny riaditeľ spoločnosti (ďalej len „generálny riaditeľ“) je výkonným orgánom spoločnosti.

2. Generálnym riaditeľom je predseda predstavenstva.

3. Generálny riaditeľ riadi spoločnosť v rozsahu právomocí udelených mu predstavenstvom.

4. Generálny riaditeľ najmä:

a) vykonáva uznesenia predstavenstva v súlade s týmito stanovami a právnymi predpismi,

b) zabezpečuje operatívne riadenie spoločnosti, zodpovedá za bežný chod spoločnosti a za hospodárne a efektívne využívanie finančných prostriedkov a majetku spoločnosti,

c) vykonáva sledovanie, podporu a kontrolu obchodných plánov spoločnosti,

d) predkladá návrhy predstavenstvu,

e) menuje a odvoláva vedúcich organizačných zložiek spoločnosti,

f) vykonáva pôsobnosť, ktorú na neho predstavenstvo prenieslo,

g) vykonáva pôsobnosť, ktorá je nevyhnutná na splnenie úloh spoločnosti v rámci všeobecne záväzných právnych predpisov a organizačného poriadku spoločnosti,

h) zodpovedá za účelné využívanie pracovného času zamestnancami spoločnosti,

i) predkladá návrh organizačnej štruktúry spoločnosti na schválenie predstavenstvu.“